Opod bekyk skietdood van vrou tydens klopjag | Netwerk24
29 Julie 2021 19:29
Die onafhanklike polisieondersoekdirektoraat (Opod) ondersoek 'n voorval waartydens 'n 33-jarige vrou Donderdag doodgeskiet is gedurende 'n klopjag in Lamontville in KwaZulu-Natal.
Ndileka Cola, woordvoerder van Opod, sê die polisie het na bewering waarskuwingskote afgevuur. Die vrou is later dood aangetref agter een van die hutte in die Madlala-nedersetting.
"Sy het 'n skietwond gehad," sê Cola.
Volgens Cola was die polisie besig met 'n klopjag om items terug te kry wat tydens die onlangse onrus gesteel is.
"Lede van die gemeenskap het die uitgange met klippe versper, die polisievoertuie se bande gesny en hulle aangeval voordat die waarskuwingskote afgevuur is," sê Cola.